《昔时行赠王亮卿下第之松江谒刘侯》
明代·皇甫汸

昔时邂逅长安道，下马通名何草草。今来会晤阖城傍，把剑语故俱茫茫。

问君何来西出秦，拂君衣上洛阳尘。颜凋但使友人识，金尽徒令妻嫂嗔。

君不见吴王宫阙荒芜久，世事何如饮醇酒。新月正照鹿台花，离心欲赠华亭柳。

男儿快意须目前，安用馀名润身后。蒲鞭为郡有刘君，骢马风流迥不群。

江上鲈鱼逢正美，客中鹤唳更堪闻。莫嗟失路无知己，行见张华荐陆云。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。